NOTĂ INFORMATIVĂ

la proiectul hotărîrii Guvernului cu privire la modificarea, completarea şi abrogarea unor hotărîri ale Guvernului
Proiectul hotărîrii Guvernului cu privire la modificarea, completarea şi abrogarea unor hotărîri ale Guvernului a fost elaborat de Inspectoratul Fiscal Principal de Stat de pe lîngă Ministerul Finanţelor în scopul asigurării transparenţei procesului de tipărire centralizată a blanchetelor facturilor fiscale, optimizării costurilor de producţie, asigurării evidenţei informaţionale şi dezvoltării serviciilor electronice (factura fiscală electronică).
Avînd în vedere prevederile Hotărîrii Guvernului nr. 371 din 12 aprilie 2006 „Cu privire la crearea sistemului informaţional automatizat „Evidenţa blanchetelor facturilor fiscale”, Inspectoratul Fiscal Principal de Stat a fost desemnat ca beneficiar al sistemului informaţional automatizat „Evidenţa blanchetelor facturilor fiscale”, iar structurile subordonate Ministerului Dezvoltării Informaţionale, în cazul dat - Întreprinderea de Stat „Centrul Resurselor Informaţionale de Stat „Registru”, a fost desemnată în calitate de antreprenor general al sistemului, inclusiv cu dreptul de executare tipografică a blanchetelor facturilor fiscale.

Ca urmare, de la intrarea în vigoare a hotărîrii nominalizate, între Inspectoratul Fiscal Principal de Stat şi Întreprinderea de Stat „Centrul Resurselor Informaţionale de Stat „Registru” anual se încheie contracte privind tipărirea blanchetelor facturilor fiscale, în costul cărora a fost inclus şi costul complexului tehnico-aplicativ, prevăzut în Acordul „Cu privire la crearea sistemului informaţional automatizat „Evidenţa blanchetelor facturilor fiscale”, semnat la 4 mai 2006.       

Acordul menţionat prevedea achitarea sistemului informaţional automatizat „Evidenţa blanchetelor facturilor fiscale” într-o perioadă de 3 ani. Costul sistemului a constituit suma de 4410 mii lei, sumă ce a fost acoperită integral la data de 1 iunie 2009. 
Odată cu recuperarea cheltuielilor de implementare a sistemului, nu s-a iniţiat nici o acţiune de micşorare a preţului blanchetelor facturilor fiscale în structura formării preţului final, proporţională costului recuperat al sistemului. Iar din momentul intrării în vigoare a Hotărîrii Guvernului nr. 371 din 12 aprilie 2006, constatăm că preţurile la aceste blanchete au fost majorate în repetate rînduri sub diverse motive. 

În aceste condiţii, considerăm că prezenţa Întreprinderii de Stat „Centrul Resurselor Informaţionale de Stat „Registru” în lanţul tehnologic de aprovizionare a agenţilor economici cu blanchete de facturi fiscale nu mai oferă avantaje economice ce ar putea diminua povara contribuabililor în ceea ce priveşte procurarea acestor tipuri de documente de strictă evidenţă.
În acelaşi timp, dat fiind faptul că sistemul informaţional automatizat „Evidenţa blanchetelor facturilor fiscale” din anul 2008 este administrat de Întreprinderea de Stat „Fiscservinform” - subdiviziune a Inspectoratului Fiscal Principal de Stat, în sarcina căreia se află şi implementarea sistemului informaţional automatizat „Factura fiscală electronică” ca parte componentă a guvernării electronice, se consideră oportun ca aceasta să preia funcţiile de efectuare a comenzilor de tipărire a blanchetelor de facturi fiscale.
În acest mod, va fi creat suportul material necesar pentru implementarea şi dezvoltarea sistemului informaţional automatizat „Factura fiscală electronică” menit să excludă treptat facturile fiscale pe suport de hîrtie, să reducă numărul dărilor de seamă fiscale şi implicit să reducă cheltuielile suportate de agenţii economici la procurarea blanchetelor facturilor fiscale. 

Toate măsurile expuse mai sus, în opinia noastră, vor contribui la depăşirea situaţiei dificile create şi la optimizarea procesului de tipărire şi aprovizionare continue a entităţilor cu blanchete de facturi fiscale.   

Ca urmare a celor expuse şi analizînd starea lucrurilor în acest domeniu, Inspectoratul Fiscal Principal de Stat de pe lîngă Ministerul Finanţelor a elaborat proiectul Hotărîrii Guvernului cu privire la modificarea, completarea şi abrogarea unor hotărîri ale Guvernului, prin care se propune abrogarea Hotărîrii Guvernului nr.  371 din 12 aprilie 2006 „Cu privire la crearea sistemului informaţional automatizat „Evidenţa blanchetelor facturilor fiscale” (Monitorul Oficial al Republicii Moldova, 2006, nr. 59-62, art. 410) ca fiind neactuală situaţiei curente, precum şi modificarea unor acte normative în scopul optimizării procesului de efectuare a comenzilor la tipărirea blanchetelor facturilor fiscale.

Aprobarea proiectului propus nu implică cheltuieli suplimentare din bugetul de stat.

